b'\n_START_ARTICLE_\nFrontul Democratic Rom\xc3\xa2n (1989)\n_START_PARAGRAPH_\nFrontul Democratic Rom\xc3\xa2n este numele comitetului revolu\xc8\x9bionar \xc3\xaenfiin\xc8\x9bat \xc3\xaen 20 decembrie 1989 \xc3\xaen cl\xc4\x83direa Operei din Timi\xc8\x99oara cu scopul de a conduce revolu\xc8\x9bia rom\xc3\xa2n\xc4\x83 din 1989 care \xc3\xaencepuse \xc3\xaen acest ora\xc8\x99 \xc3\xaen 16 decembrie 1989.\n_START_SECTION_\n\xc3\x8enfiin\xc8\x9bare\n_START_PARAGRAPH_\n\xc3\x8en 20 decembrie 1989 o mul\xc8\x9bime imens\xc4\x83 a invadat centrul Timi\xc8\x99oarei, unit\xc4\x83\xc8\x9bile militare trimise \xc3\xaempotriva mul\xc8\x9bimii renun\xc8\x9b\xc3\xaend s\xc4\x83 opun\xc4\x83 rezisten\xc8\x9b\xc4\x83. Din r\xc3\xaendul mul\xc8\x9bimii c\xc3\xaeteva persoane s-au erijat \xc3\xaen lideri, intr\xc3\xaend \xc3\xaen cl\xc4\x83direa Operei \xc8\x99i \xc8\x9bin\xc3\xaend cuv\xc3\xaent\xc4\x83ri mul\xc8\x9bimii adunate. Dintre aceste persoane s-a organizat Frontul Democratic Rom\xc3\xa2n, cu scopul de a coordona mi\xc8\x99carea maselor populare \xc8\x99i a realiza r\xc4\x83sturnarea de la putere a lui Nicolae Ceau\xc8\x99escu.\n_START_SECTION_\nComponen\xc8\x9b\xc4\x83\n_START_PARAGRAPH_\nPrimul pre\xc8\x99edinte al Frontului Democratic Rom\xc3\xa2n a fost Lorin Fortuna, iar \xc3\xaen conducerea acestuia, aleas\xc4\x83 dintre oamenii care urcaser\xc4\x83 \xc3\xaen balconul Operei, s-au mai aflat: Ioan Chi\xc8\x99, Claudiu Iordache \xc8\x99i al\xc8\x9bii. \xc3\x8en general, membrii Frontului Democratic Rom\xc3\xa2n nu se cuno\xc8\x99teau \xc3\xaentre ei dinainte, ajung\xc3\xaend \xc3\xaen balconul Operei du\xc8\x99i de iure\xc8\x99ul revolu\xc8\x9bionar. Comandant al g\xc4\x83rzii revolu\xc8\x9bionare a devenit Sorin Oprea, unul din cei mai activi revolu\xc8\x9bionari din 16 decembrie 1989, care procurase un pistol-mitralier\xc4\x83.\n_START_SECTION_\nAc\xc8\x9biuni\n_START_PARAGRAPH_\nF.D.R. a lansat chemarea la continuarea \xc8\x99i extinderea grevei generale (care deja \xc3\xaencepuse la Timi\xc8\x99oara). Din balconul Operei se \xc8\x9bineau cuv\xc3\xaent\xc4\x83ri revolu\xc8\x9bionare cu scopul de a \xc3\xaensufle\xc8\x9bi masele \xc8\x99i a le convinge s\xc4\x83 continue lupta revolu\xc8\x9bionar\xc4\x83. C\xc3\xaend s-a aflat c\xc4\x83 autorit\xc4\x83\xc8\x9bile comuniste au trimis muncitori cu b\xc3\xaete din Oltenia pentru a reprima mi\xc8\x99carea revolu\xc8\x9bionar\xc4\x83, F.D.R. a trimis oameni la gar\xc4\x83 s\xc4\x83 \xc3\xaent\xc3\xaempine trenurile cu muncitori olteni \xc8\x99i s\xc4\x83 le explice adev\xc4\x83rata situa\xc8\x9bie din Timi\xc8\x99oara. \xc3\x8en 21 decembrie 1989 un trimis al F.D.R. (Beni Oprea) a ajuns \xc3\xaen Arad cu scopul de a aprinde flac\xc4\x83ra revolu\xc8\x9biei \xc8\x99i \xc3\xaen acest ora\xc8\x99. \xc3\x8en 22 decembrie F.D.R. a tip\xc4\x83rit manifestul "A c\xc4\x83zut tirania!" \xc3\xaen care se anun\xc8\x9bau principalele sale revendic\xc4\x83ri. F.D.R. a multiplicat \xc8\x99i documentul "Rezolu\xc8\x9bia final\xc4\x83 a adun\xc4\x83rii populare din Timi\xc8\x99oara" (citit \xc8\x99i din balconul Operei), care se voia o esen\xc8\x9b\xc4\x83 a revendic\xc4\x83rilor Revolu\xc8\x9biei timi\xc8\x99orene, dar a c\xc4\x83ror realizare nu a mai fost urm\xc4\x83rit\xc4\x83 apoi \xc3\xaen mod serios.\n_START_SECTION_\nOrientare politic\xc4\x83\n_START_PARAGRAPH_\nLorin Fortuna, liderul F.D.R., a precizat de la balconul Operei c\xc4\x83 nu se dore\xc8\x99te schimbarea regimului socialist, ci un dialog cu guvernul. De la tribun\xc4\x83 manifestan\xc8\x9bii au fost \xc3\xaendemna\xc8\x9bi, printre altele, s\xc4\x83 c\xc3\xaente Trei culori, imnul de stat al Republicii Socialiste Rom\xc3\xa2nia. Nu to\xc8\x9bi membri F.D.R. \xc3\xaemp\xc4\x83rt\xc4\x83\xc8\x99eau linia politic\xc4\x83 a liderului. Au existat \xc3\xaencerc\xc4\x83ri de \xc3\xaenl\xc4\x83turare a lui Lorin Fortuna din conducerea F.D.R. \xc3\xaenc\xc4\x83 \xc3\xaenainte de c\xc4\x83derea lui Nicolae Ceau\xc8\x99escu\n_START_SECTION_\nDup\xc4\x83 22 decembrie 1989\n_START_PARAGRAPH_\nDup\xc4\x83 c\xc4\x83derea lui Nicolae Ceau\xc8\x99escu \xc8\x99i preluarea puterii la Bucure\xc8\x99ti de Frontul Salv\xc4\x83rii Na\xc8\x9bionale, Lorin Fortuna a anun\xc8\x9bat aderarea F.D.R. la F.S.N., mi\xc8\x99care contestat\xc4\x83 de unii membri ai F.D.R. Pe plan local, F.D.R. a izbutit s\xc4\x83 dejoace \xc3\xaencerc\xc4\x83rile lui Radu B\xc4\x83lan, fostul prim secretar al P.C.R. Timi\xc8\x99, de a se prezenta drept lider al revolu\xc8\x9biei \xc8\x99i a preluat puterea politic\xc4\x83 \xc3\xaen jude\xc8\x9bul Timi\xc8\x99, form\xc3\xaend Consiliul Jude\xc8\x9bean Timi\xc8\x99 \xc8\x99i Consiliul Local Timi\xc8\x99oara. \xc3\x8en 12 ianuarie 1990, \xc3\xaen urma unei demonstra\xc8\x9bii populare de protest, Lorin Fortuna \xc8\x99i-a dat demisia, iar \xc3\xaen urm\xc4\x83toarele s\xc4\x83pt\xc4\x83m\xc3\xaeni s-au organizat alegeri locale prin care organele locale ale puterii de stat care fuseser\xc4\x83 \xc3\xaenfiin\xc8\x9bate de F.D.R. \xc3\xaen decembrie 1989 au fost \xc3\xaenlocuite. O parte dintre membri F.D.R. au fost ale\xc8\x99i \xc3\xaen aceste noi consilii locale, dar n-au ac\xc8\x9bionat unitar._NEWLINE_O parte din membri F.D.R., care-l considerau pe Lorin Fortuna tr\xc4\x83d\xc4\x83tor al idealurilor revolu\xc8\x9biei prin declara\xc8\x9bia sa de aderare la F.S.N., au re\xc3\xaenfiin\xc8\x9bat \xc3\xaen 1990 un partid politic cu denumirea Frontul Democrat Rom\xc3\xa2n, \xc3\xaenscris la tribunal conform legii partidelor politice \xc8\x99i care a fost reprezentat \xc3\xaen Consiliul Provizoriu de Uniune Na\xc8\x9bional\xc4\x83 \xc8\x99i a participat la alegeri. Lorin Fortuna a dat un comunicat de pres\xc4\x83 conform c\xc4\x83ruia partidul politic F.D.R. nu poate pretinde c\xc4\x83 reprezint\xc4\x83 F.D.R. din timpul revolu\xc8\x9biei.\n_START_SECTION_\nCel\xc4\x83lalt comitet revolu\xc8\x9bionar al Timi\xc8\x99orii\n_START_PARAGRAPH_\nPrimul comitet revolu\xc8\x9bionar al Timi\xc8\x99orii s-a format tot \xc3\xaen 20 decembrie 1989, \xc3\xaen cl\xc4\x83direa Consiliului Jude\xc8\x9bean PCR Timi\xc8\x99 (actuala prefectur\xc4\x83), din reprezentan\xc8\x9bii manifestan\xc8\x9bilor care au intrat \xc3\xaen tratative cu prim-ministrul Constantin D\xc4\x83sc\xc4\x83lescu. Printre membri acestui comitet se aflau Ioan Savu, Ion Marcu, Sorin Oprea, Petre Petri\xc8\x99or, Petre Boro\xc8\x99oiu \xc8\x99i al\xc8\x9bii. Ace\xc8\x99tia au \xc3\xaenaintat o list\xc4\x83 de revendic\xc4\x83ri, inclusiv demisia lui Ceau\xc8\x99escu \xc8\x99i a guvernului, eliberarea aresta\xc8\x9bilor, anun\xc8\x9barea public\xc4\x83 prin radio \xc8\x99i televiziune a celor \xc3\xaent\xc3\xaemplate la Timi\xc8\x99oara. S-a ob\xc8\x9binut, \xc3\xaen 20 decembrie, eliberarea majorit\xc4\x83\xc8\x9bii celor aresta\xc8\x9bi, iar Nicolae Ceau\xc8\x99escu a vorbit \xc3\xaen seara aceleia\xc8\x99i zile la TV despre evenimentele din Timi\xc8\x99oara, dar \xc3\xaen stil propriu, acuz\xc3\xaend manifestan\xc8\x9bii c\xc4\x83 ar fi huligani v\xc3\xaendu\xc8\x9bi intereselor str\xc4\x83ine \xc8\x99i declar\xc3\xaend stare de necesitate. \xc3\x8en seara de 20 decembrie membrii comitetului revolu\xc8\x9bionar de la Consiliul Jude\xc8\x9bean s-au mutat \xc8\x99i ei \xc3\xaen cl\xc4\x83direa Operei, fiind integra\xc8\x9bi Frontului Democratic Rom\xc3\xa2n. Dup\xc4\x83 revolu\xc8\x9bie au ie\xc8\x99it la iveal\xc4\x83 unele animozit\xc4\x83\xc8\x9bi \xc3\xaentre membrii celor dou\xc4\x83 comitete revolu\xc8\x9bionare din Timi\xc8\x99oara, unii dintre membrii comitetului de la consiliul jude\xc8\x9bean consider\xc3\xaendu-se marginaliza\xc8\x9bi de c\xc4\x83tre cei din comitetul de la Oper\xc4\x83. Aceste disensiuni au contribuit la destr\xc4\x83marea postrevolu\xc8\x9bionar\xc4\x83 a Frontului Democratic Rom\xc3\xa2n, care n-a izbutit s\xc4\x83 se constituie \xc3\xaentr-o mi\xc8\x99care politic\xc4\x83 serioas\xc4\x83 dup\xc4\x83 revolu\xc8\x9bie.\n_START_SECTION_\nTeoria conspira\xc8\x9biei\n_START_PARAGRAPH_\nUnul din membri Frontului Democratic Rom\xc3\xa2n, judec\xc4\x83torul Mihail Decean, i-a acuzat pe liderii FDR Lorin Fortuna \xc8\x99i Claudiu Iordache, c\xc4\x83 ar fi avut "spatele asigurat de o anumit\xc4\x83 parte a securit\xc4\x83\xc8\x9bii", fiind manevra\xc8\x9bi din umbr\xc4\x83 de c\xc4\x83tre Radu B\xc4\x83lan, prim-secretar PCR Timi\xc8\x99, motiv pentru care ar fi \xc8\x99i acceptat "dizolvarea \xc3\xaen FSN-ul iliescian".'